CELEX: C2004/262/95
Language: et
Date: 2004-10-23 00:00:00
Title: Kohtuasi T-336/04: TV Danmark A/S ja Kanal 5 Denmark Ltd. 13. augusti 2004. aasta hagi Euroopa Ühenduste Komisjoni vastu

23.10.2004   
            
            
               ET
            
            
               Euroopa Liidu Teataja
            
            
               C 262/51
            
         TV Danmark A/S ja Kanal 5 Denmark Ltd. 13. augusti 2004. aasta hagi Euroopa Ühenduste Komisjoni vastu
   (Kohtuasi T-336/04)
   (2004/C 262/95)
   Kohtuasja menetluse keel: inglise
   TV Danmark A/S, asukoht Kopenhaagen (Taani) ja Kanal 5 Denmark Ltd., asukoht Hounslow (Ühendkuningriik), esitasid 13. augustil 2004 Euroopa Ühenduste Esimese Astme Kohtusse hagi Euroopa Ühenduste Komisjoni vastu. Hageja esindajad on advokaadid D. Vandermeersch, K. Karl ja H. Peytz, kohtudokumentide kättetoimetamise aadress Luxembourgis.
   Hageja palub esimese astme kohtul:
   
               —
            
            
               tühistada komisjoni 19. mai 2004. aasta otsuse C 2/03 Taani avalik-õigusliku ringhäälinguorganisatsiooni TV2/Danmark riigipoolsest rahastamisest litsentsi-tasude ja muude meetmete kaudu, artikkel 1 osas, milles komisjon leidis, et TV2/Danmark'ile ajavahemikul 1995-2002 litsentsitasude ja muude otsuses märgitud vahendite näol antud abi oli vastavalt EÜ asutamislepingu artikli 86 lõikele 2 ühisturuga kokkusobiv;
            
         
               —
            
            
               jätta kohtukulud Euroopa Ühenduste Komisjoni kanda.
            
         Õiguslikud alused ja peamised argumendid
   Vaidlustatud otsuses nentis komisjon, et aastatel 1995-2002 sai Taani avalik-õiguslik ringhäälinguorganisatsioon TV2/DANMARK riigiabi EÜ asutamislepingu artikli 86 lõike 1 tähenduses. Komisjon sedastas, et antud abi on vastavalt EÜ asutamislepingu artikli 86 lõikele 2 ühisturuga kokkusobiv, välja arvatud ülemäärane hüvitis summas 628,2 miljonit DKK-i, mis kuulub TV/DANMARK A/S poolt tagasimaksmisele.
   Hagejad paluvad tühistada otsuse artikli 1 osas, milles leitakse, et osa antud abist on ühisturuga kokkusobiv. Hagejad väidavad, et otsuse kõnealuse osa vastuvõtmisega on komisjon rikkunud EÜ asutamiselepingu artikli 86 lõiget 2, artikleid 87 ja 88, samuti EÜ asutamislepingule lisatud protokolli liikmesriikide avalik-õigusliku ringhäälingu kohta.
   Hagejad väidavad, et komisjon rikkus EÜ asutamislepingu artikleid 87 ja 88, sest hoolimata teadmisest, et tegemist on uue abiga, leidis komisjon abi olevat ühisturuga kokkusobiv (välja arvatud ülemäärane hüvitis), samas kui ta oleks pidanud puuduliku teavitamise tõttu kogu abi ebaseaduslikuks tunnistama.
   Edasi väidavad hagejad, et komisjon rikkus ka EÜ asutamislepingu artikli 86 lõiget 2, artikleid 87 ja 88 ning EÜ asutamislepingule lisatud protokolli, sest pidas kõiki TV2 kulusid seotuks avaliku teenuse osutamise kohustusega, mida rahastab riik, ehkki TV2 avaliku teenuse osutamise kohutus ei olnud piisava täpsusega defineeritud. Komisjon on läinud asjaomaste artiklitega vastuollu ka seeläbi, et kinnitas riigiabi andmise testi alusel, millega kontrolliti, kas TV2 üritas “tulusid suurendada” ning et pani tõendamiskohustuse hagejatele. Komisjon tegi ilmse hindamisvea jättes tähelepanuta tõendid selle kohta, et TV2 pakkus teenuseid odavamalt kui iseseisvalt tegutsevad edukad ettevõtjad.
   Hagejad väidavad veel, et kiites riigiabi heaks, hoolimata tekkinud kahtlustest TV2 hinnakujunduse ja Taani hindade taseme osas, rikkus komisjon EÜ asutamiselepingu artikli 86 lõiget 2 ning EÜ asutamislepingule lisatud protokolli. Veelgi enam, komisjon rikkus EÜ asutamislepingu artikli 86 lõiget 2 ka sellega, et ei selgitanud välja TV2 netoväljaminekute proportsionaalsust avaliku teenuse osutamise kohustusega ning sellega, et kiitis heaks igasuguse – või siis vastavalt piisava – Taani riigi poolse avaliku kontrolli puudumise TV2 tegevuse üle seoses avaliku teenuse osutamisega.